
Avi sou Garanti Pwosedi
Entèvansyon pou Timoun Piti nan Massachusetts

[bookmark: _Hlk229431504]Yo bay Sèvis Entèvansyon pou Timoun Piti (EI) nan Massachusetts ann amoni ak Pati C nan Lwa sou Edikasyon pou Moun ki Andikape (IDEA), 20 U.S.C. §§1431 ak lòt seksyon ki vin annapre, ansanm ak regleman aplikasyon l yo ki nan 34 Kòd Regleman Federal (CFR), Pati 303. Depatman Sante Piblik (DPH), atravè Divizyon Entèvansyon pou Timoun Piti, se Ajans ki Antèt la yo deziyen dapre 34 CFR §303.120 pou administre Pati C Entèvansyon pou Timoun Piti nan Massachusetts e pou asire l tout bagay konfòm ak IDEA, Pati C.

Avi sa a esplike pwosedi garanti ak dwa ki disponib, paran tibebe ak timoun piti ki kalifye yo genyen. Pwoteksyon sa yo bay asirans paran yo ap patisipe toutpandan yo gen bon enfòmasyon sou pwosesis desizyon ki gen rapò ak pitit yo, e dwa pitit yo pwoteje depi nan moman kote y ap oryante timoun nan pou l jwenn sèvis entèvansyon pou timoun piti yo ann amoni ak Pati C nan IDEA a jis rive nan fen peryòd kote ajans k ap patisipe a pa oblije konsève oswa li sispann konsève enfòmasyon sa yo ann amoni ak lwa Federal ak lwa nan Eta a ki aplikab yo (§303.401(c)(2)).

Responsablite Jeneral Ajans ki Antèt la pou Garanti Pwosedi yo (§303.400)
Divizyon Entèvansyon pou Timoun Piti a adopte garanti pwosedi ki nan 34 CFR Pati 303, Seksyon E, e li mande pou chak ajans k ap patisipe (sa gen ladan l Divizyon Entèvansyon pou Timoun Piti a, ak founisè Sèvis Entèvansyon pou Timoun Piti yo [EIS]) byen aplike garanti sa yo nan sistèm Entèvansyon pou Timoun Piti Massachusetts la. Sa gen ladan l yon premye kopi gratis dosye Entèvansyon pou Timoun Piti timoun an, nan lang natif natal paran timoun nan. Garanti Pwosedi sa yo gen ladan yo dispozisyon sou konfidansyalite (§§ 303.401-303.417), konsantman ak avi paran (§§ 303.420-303.421), paran ranplasan (§ 303.422), ak pwosedi pou rezoud konfli (§ 303.430). 

Konfidansyalite ak Opòtinite pou Egzamine Dosye (§303.401)
Paran yon timoun yo fè referans avè l nan kad entèvansyon pou timoun piti yo gen dwa  benefisye konfidansyalite pou enfòmasyon pèsonèl ki ka idantifye timoun yo, sa gen ladan l dwa pou yo resevwa avi alekri epi bay konsantman yo alekri pou pataj enfòmasyon sa yo ant diferan ajans, ann amoni ak lwa Federal avèk lwa ki anplas nan Eta a.

Pwosedi Konfidansyalite yo
Jan seksyon 617(c) ak 642 IDEA, Pati C a mande sa, regleman ki nan §§ 303.401 rive nan 303.417 yo garanti pwoteksyon konfidansyalite nenpòt enfòmasyon ak dosye pèsonèl ki ka idantifye yon moun, Sekretè Depatman Edikasyon an (ED) ak ajans k ap patisipe yo (tankou Divizyon Entèvansyon pou Timoun Piti a, ak founisè EIS yo) rasanble oswa konsève dapre pati sa a, ann amoni ak pwoteksyon Lwa sou Dwa Edikasyon ak Vi Prive Fanmi (FERPA) bay nan 20 U.S.C. 1232g ak 34 CFR, pati 99. 

[bookmark: _Hlk229391585]Gen pwosedi ki ann aplikasyon pou bay asirans ajans k ap patisipe yo (sa gen ladan l Divizyon Entèvansyon pou Timoun Piti a ak founisè EIS yo) respekte pwosedi konfidansyalite IDEA, Pati C yo ki nan §§ 303.401 rive nan 303.417 epi bay asirans paran tibebe oswa timoun piti yo fè referans avèk yo, oubyen k ap resevwa sèvis entèvansyon pou timoun piti yo, gen opòtinite enspekte epi egzamine tout dosye entèvansyon pou timoun y ap rasanble, konsève epi itilize anrapò ak timoun nan ak fanmi l, ann amoni ak IDEA, Pati C. Sa gen ladan l dosye ki gen rapò ak evalye, egzamine, detèmine kalifikasyon, devlopman ak aplikasyon Plan Sèvis Fanmi Pèsonèl (IFSP), founi sèvis entèvansyon pou timoun piti, plent endividyèl ki konsène timoun nan, oswa nenpòt lòt pati nan dosye Entèvansyon pou Timoun Piti timoun nan.

Kiyès Pwosedi yo Konsène epi Ki Lè
Pwosedi konfidansyalite ki dekri nan seksyon sou pwosedi konfidansyalite a aplikab pou enfòmasyon pèsonèl ki ka idantifye yon moun (PII) ki konsène yon timoun ak fanmi l, e se Divizyon Entèvansyon pou Timoun Piti oswa yon founisè EIS ki rasanble enfòmasyon sa yo, itilize yo oswa konsève yo ann amoni ak IDEA, Pati C. Pwosedi konfidansyalite yo aplikab apati moman kote yo fè referans ak timoun nan pou sèvis entèvansyon pou timoun piti ann amoni ak IDEA, Pati C jis rive nan fen peryòd kote ajans k ap patisipe a pa oblije konsève oswa li sispann konsève enfòmasyon sa yo ann amoni ak lwa Federal ak lwa nan Eta a ki aplikab yo.

Pataj Enfòmasyon
Apre yo fin fè yon paran konnen yo pral pataje tèl enfòmasyon, ann amoni ak § 303.209(b)(1)(i) avèk (b)(1)(ii), Divizyon Entèvansyon pou Timoun Piti a dwe fè Òganizasyon Edikasyon Eta a (SEA) avèk Òganizasyon Edikasyon Lokal (LEA) kote timoun nan rete a konnen enfòmasyon pèsonèl ki ka idantifye yon moun (PII) ki annapre yo, ann amoni ak IDEA, Pati C ki nesesè pou pèmèt Divizyon Entèvansyon pou Timoun Piti a ansanm ak LEA ak SEA yo idantifye tout timoun ki kapab kalifye pou sèvis yo dapre § 303.211 ak IDEA, Pati B. PII y ap pataje yo se non timoun nan, dat nesans li, ak enfòmasyon pou kontakte paran l (sa gen ladan l non paran yo, adrès yo ak nimewo telefòn yo).

Opsyon pou Avèti yon Paran sou Entansyon pou Pataje Enfòmasyon
Regleman Divizyon Entèvansyon pou Timoun Piti yo mande pou founisè EIS yo avèti paran yon timoun piti ki gen yon andikap sou entansyon yo genyen pou yo pataje enfòmasyon limite ki dekri nan seksyon pataj enfòmasyon an, anvan menm yo pataje enfòmasyon yo, e yo dwe bay paran yo 30 jou apati dat yo fè yo konnen opsyon sa a pou yo fè konnen alekri si yo opoze (dwa pou yo refize) ak pataj enfòmasyon an. Si yon paran opoze pandan peryòd 30 jou a, Divizyon Entèvansyon pou Timoun Piti a ak founisè EIS la pa gen pèmisyon pou fè pataj enfòmasyon an dapre paragraf (d) seksyon sa a ak § 303.209(b)(1)(i) avèk (b)(1)(ii).

Konfidansyalite (§303.402)
Sekretè Depatman Edikasyon an (ED) pran dispozisyon ki apwopriye, ann amoni ak seksyon 444 Lwa sou Dispozisyon Jeneral pou Edikasyon yo (GEPA), pou asire pwoteksyon konfidansyalite nenpòt enfòmasyon oswa dosye ki ka idantifye moun, yo te rasanble pa mwayen sekretè a ak Divizyon Entèvansyon pou Timoun Piti a antanke Ajans Antèt, ak founisè EIS yo ann amoni ak pati C Lwa a, e ann amoni ak §§ 303.401 rive nan 303.417. Regleman ki nan §§ 303.401 rive nan 303.417 yo  garanti pwoteksyon konfidansyalite nenpòt enfòmasyon ak dosye pèsonèl ki ka idantifye yon moun, Sekretè Depatman Edikasyon an (ED) ak ajans k ap patisipe yo (tankou Divizyon Entèvansyon pou Timoun Piti a [antanke Ajans Antèt la] ak founisè EIS yo) rasanble oswa konsève dapre pati sa a, ann amoni ak pwoteksyon Lwa sou Dwa Edikasyon ak Vi Prive Fanmi (FERPA) bay nan 20 U.S.C. 1232g ak 34 CFR, pati 99.

Definisyon (§303.403)
Pou satisfè egzijans konfidansyalite yo (§§303.402 jiska 303.417), men definisyon ki aplikab:
1. Destriksyon: Destriksyon fizik yon dosye oswa asire n nou retire idantifyan pèsonèl yo nan yon dosye yon fason pou dosye a pa kontinye pèmèt yo idantifye yon moun pèsonèlman ankò, ann amoni ak §303.29.
2. Dosye entèvansyon pou timoun piti: Tout dosye yo oblije rasanble, konsève oswa itilize anrapò ak yon timoun, ann amoni ak IDEA, Pati C avèk regleman ki nan 34 CFR, Pati 303 yo.
3. Ajans k ap patisipe: Nenpòt moun, ajans, antite oswa enstitisyon ki rasanble, konsève oswa itilize enfòmasyon pèsonèl ki ka idantifye yon moun pou aplike egzijans IDEA, Pati C yo ak regleman ki nan pati sa a pou tèl timoun an patikilye. Yon ajans k ap patisipe gen ladan l Ajans ki Antèt la, founisè EIS yo, ak nenpòt moun oswa antite ki bay sèvis ki nan Pati C yo, sa gen ladan l sèvis kowòdinasyon, evalyasyon ak lòt sèvis entèvansyon pou timoun piti. Yon ajans k ap patisipe pa gen ladan l sous referans prensipal yo oswa ajans piblik yo (tankou Pwogram Asirans Sante Timoun) oswa antite prive (tankou konpayi asirans prive) ki aji poukont yo antanke sous finansman pou sèvis ki nan Pati C yo.

Avi pou Paran yo (§303.404)
Lè yo fè referans ak yon timoun nan kad IDEA, Pati C, Divizyon Entèvansyon pou Timoun Piti a dwe asire l paran yo resevwa yon avi ki apwopriye pou byen enfòme paran yo sou egzijans konfidansyalite yo, sa gen ladan l:
· yon deskripsyon anrapò ak timoun yo te konsève enfòmasyon pèsonèl ki ka idantifye moun sou li a, kalite enfòmasyon y ap chèche, metòd Eta a gen entansyon itilize pou rasanble enfòmasyon yo (sa gen ladan l sous y ap itilize pou rasanble enfòmasyon yo), epi fason yo pral itilize enfòmasyon sa yo.
· yon rezime sou prensip ak pwosedi ajans k ap patisipe yo dwe suiv anrapò ak stokaj, pataj ak lòt moun, konsèvasyon, ak destriksyon enfòmasyon pèsonèl ki ka idantifye yon moun
· yon deskripsyon sou tout dwa paran yo ak timoun nan anrapò ak enfòmasyon sa yo, sa gen ladan l dwa yo genyen ann amoni ak pati C dispozisyon sou konfidansyalite yo ki nan §§ 303.401 jiska 303.417
· yon deskripsyon sou jis nan ki pwen yo bay avi a nan lang natif natal divès gwoup nan popilasyon ki gen nan Eta a.

Dwa Aksè (§303.405)
Paran yo gen dwa pou yo enspekte epi egzamine tout dosye entèvansyon pou timoun piti Divizyon Entèvansyon pou Timoun Piti a ap rasanble, konsève epi itilize anrapò ak timoun nan ak fanmi l, ann amoni ak IDEA, Pati C. Paran yo dwe gen opòtinite pou yo enspekte epi egzamine dosye entèvansyon pou timoun piti yo san reta ki pa nesesè, anvan nenpòt reyinyon IFSP oswa nenpòt seyans pwosesis dwa ki gen rapò ak timoun nan, e nan okenn ka, sa pa dwe fèt sou plis pase 10 jou apre demann nan. 

Pami dwa paran yo genyen pou yon enspekte epi egzamine dosye entèvansyon pou timoun piti yo nan seksyon sa a, genyen dwa: 
· pou yo jwenn yon repons nan men ajans k ap patisipe a pou demann esplikasyon ak entèpretasyon sou dosye entèvansyon pou timoun piti a
· pou mande pou ajans k ap patisipe a bay kèk kopi dosye entèvansyon pou timoun piti a ki gen enfòmasyon yo, depi sa ta ka anpeche paran yo egzèse dwa yo genyen pou enspekte epi egzamine dosye yo si yo pa jwenn kopi sa yo
· pou gen yon reprezantan paran yo k ap enspekte epi egzamine dosye entèvansyon pou timoun piti yo.

Yon ajans ka sipoze paran an gen otorite pou l enspekte epi egzamine dosye ki gen rapò ak pitit li, sof si ajans lan te resevwa dokiman ki montre paran an pa gen otorite sa a dapre lwa ki anplas nan Eta a anrapò ak dosye sa yo, tankou kiyès ki gen dwa kenbe yon timoun, swen adoptif, responsab legal, separasyon oswa divòs.
Dosye Aksè (§303.406)
Chak ajans k ap patisipe dwe kenbe yon dosye ki montre tout moun oswa antite ki jwenn aksè ak dosye entèvansyon pou timoun piti a yo te rasanble, konsève oswa itilize ann amoni ak IDEA, Pati C (eksepte aksè paran yo ak reprezantan ki gen otorizasyon, ak anplwaye ajans k ap patisipe a), sa gen ladan l non moun oswa antite a, dat li te resevwa aksè a, epi nan ki objektif yo te ba l otorizasyon itilize dosye entèvansyon pou timoun piti yo.

Dosye pou Plis Pase Yon Timoun (§303.407)
Si yon dosye entèvansyon pou timoun piti gen enfòmasyon ki konsène plizyè timoun, paran yo ka enspekte epi egzamine sèlman pòsyon nan dosye a ki gen rapò ak pitit pa yo a oswa yo ka fè yo konnen enfòmasyon ki konsène pitit yo a an patikilye.

Lis Kalite Enfòmasyon yo ak Plasman yo (§303.408)
Paran yo gen dwa pou yo mande yon lis k ap gen kalite ak plasman dosye entèvansyon pou timoun piti ajans k ap patisipe yo te rasanble, konsève oswa itilize ann amoni ak Pati C a. 

Massachusetts mande ajans k ap patisipe yo pou yo bay enfòmasyon sa yo nan espas senk (5) jou sou demann paran yo, selon Regleman Fonksyònman Entèvansyon pou Timoun Piti nan Massachusetts.
Frè pou Dosye (§303.409)
Paran yo gen dwa resevwa premye kopi chak evalyasyon, ak chak Plan Sèvis Fanmi Pèsonèl (IFSP) ki prepare apre yon reyinyon IFSP, san peye okenn frè. Yo pa dwe chaje paran yo okenn frè pou rechèch oswa rekiperasyon dosye entèvansyon pou timoun piti. Sepandan, chak ajans k ap patisipe ka chaje yon frè pou kopi dosye yo fè pou paran yo nan pati sa a depi frè a pap anpeche paran yo egzèse dwa yo genyen pou yo enspekte epi egzamine dosye sa yo. Si y ap chaje yo yon frè pou lòt kopi dosye anplis, frè a dwe ann amoni ak regleman nan Massachusetts ki aplikab pou frè kopi dosye, e li pa dwe depase pri reyèl sa koute pou repwodui dokiman yo.

Lè gen yon demann dosye nan kad yon reyinyon IFSP oswa yon seyans pwosesis dwa, Divizyon Entèvansyon pou Timoun Piti a dwe asire l dosye yo disponib atan pou pèmèt paran an egzamine yo anvan reyinyon an oswa seyans lan, ann amoni ak delè ki presize nan seksyon sa a.

Modifikasyon Dosye sou Demann Paran (§303.410)
Si gen paran ki panse enfòmasyon yo te rasanble, konsève, epi itilize pou dosye entèvansyon pou timoun piti yo, anrapò ak IDEA, Pati C yo pa egzak, yo gen twonpri oswa yo vyole vi prive oubyen lòt dwa timoun nan oswa paran an, yo ka mande pou ajans k ap patisipe e ki konsève enfòmasyon yo modifye dosye a. Ajans k ap patisipe a ap egzamine demann nan epi detèmine si l ap modifye dosye a nan yon peryòd tan ki rezonab. Si ajans k ap patisipe a detèmine yo dwe modifye enfòmasyon yo, y ap fè sa epi l ap fè paran an konn sa alekri. Si ajans k ap patisipe a detèmine yo pa dwe modifye enfòmasyon yo, l ap fè paran an konnen alekri yo refize modifye enfòmasyon yo e l ap fè paran an konnen li gen dwa pou l mande yon seyans pwosesis dwa ann amoni ak §303.411.

Opòtinite pou yon Seyans (§303.411)
Si yon ajans k ap patisipe refize modifye yon dosye yon paran mande ann amoni ak §303.410, paran an gen dwa pou l mande pou yo òganize yon seyans kote l ap ka konteste enfòmasyon ki nan dosye timoun nan. Yon paran ka mande yon seyans pwosesis dwa ann amoni ak pwosedi ki nan § 303.430(d)(1) depi pwosedi seyans sa yo ranpli kondisyon pwosedi seyans ki nan § 303.413 yo oswa li ka mande yon seyans dirèkteman ann amoni ak pwosedi ki anplas nan Eta a nan § 303.413 (sa vle di pwosedi ki ann amoni ak kondisyon seyans FERPA yo nan 34 CFR 99.22).

Rezilta Seyans (§303.412)
[bookmark: _Hlk229400748]Apre yon seyans ki fèt ann amoni ak §303.411, si ofisye seyans lan detèmine enfòmasyon ki nan dosye a pa egzak, yo ka twonpe moun oswa yon fason kèlkonk yo vyole vi prive oubyen lòt dwa timoun nan oswa paran an, ajans k ap patisipe dwe modifye dosye a nan mezi sa nesesè e li dwe fè paran an konn sa alekri. Si ofisye seyans lan detèmine enfòmasyon yo kòrèk, yo pap twonpe moun, e pa gen fason yo vyole ni vi prive ni lòt dwa timoun nan oswa paran an, ajans k ap patisipe a dwe fè paran an konnen li gen dwa plase yon deklarasyon ekri nan dosye a, k ap gen kòmantè sou enfòmasyon li te konteste yo oswa k ap fè konnen paran an pa dakò ak desizyon an. 

Ajans lan dwe konsève nenpòt esplikasyon paran an plase nan dosye entèvansyon pou timoun piti a kòm yon pati nan dosye entèvansyon timoun nan toutotan ajans lan konsève dosye a oswa pòsyon ki konteste a. E si ajans lan ap pataje dosye a ak kèlkeswa moun oswa antite a, li dwe pataje esplikasyon an tou ansanm ak dosye a.

Pwosedi Seyans yo (§303.413)
Yon seyans k ap fèt ann amoni ak § 303.411 dwe fèt selon pwosedi ki nan 34 CFR 99.22 yo ki mande:
· pou seyans lan fèt nan yon tan ki rezonab apre yo fin resevwa demann seyans lan nan men paran oswa elèv ki kalifye pou sa a.
· pou yo bay paran yo yon avi rezonab alavans k ap gen dat, lè, kote seyans lan pral fèt
· pou gen yon moun k ap dirije seyans lan, tankou yon ofisyèl nan ajans oswa enstitisyon edikatif la, ki pa gen yon enterè dirèk nan rezilta seyans lan
· pou yo bay paran an bonjan opòtinite pou l prezante prèv ki montre pwoblèm li genyen an
· pou paran an fè pwòp depans li pou youn oswa plizyè moun li chwazi ka ede l oubyen reprezante l, menmsi se yon avoka
· pou yo mete desizyon an alekri nan yon peryòd rezonab apre seyans lan
· pou desizyon an baze sèlman sou prèv ki prezante pandan seyans lan, e pou l gen yon rezime sou prèv yo ak rezon desizyon an


Nan seyans lan, paran yo ap gen opòtinite pou yo:
· prezante prèv ak temwayaj ki gen rapò ak enfòmasyon y ap diskite sou li a
· jwenn èd oswa reprezantan pa mwayen moun paran an ap chwazi, tankou yon avoka oswa yon defansè
· mande pou ofisye seyans lan egzamine si enfòmasyon ki nan dosye a dwe modifye

Si ofisye seyans lan detèmine enfòmasyon yo vyole vi prive oswa lòt dwa timoun nan oswa paran l, ajans k ap patisipe a dwe modifye dosye a nan mezi sa nesesè epi li dwe fè paran an konn sa alekri, ann amoni ak §303.412.

Si ofisye seyans lan detèmine enfòmasyon yo kòrèk, yo pap twonpe moun, e pa gen fason yo vyole ni vi prive ni lòt dwa timoun nan oswa paran an, ajans k ap patisipe a dwe fè paran an konnen li gen dwa plase yon deklarasyon ekri nan dosye a, k ap gen kòmantè sou enfòmasyon li te konteste yo oswa k ap fè konnen paran an pa dakò ak desizyon an, ann amoni ak §303.412. Seksyon sa a aplikab sèlman pou seyans ki gen rapò ak demann modifikasyon dosye entèvansyon pou timoun piti e sa pa ranplase oswa limite dwa paran an genyen pou l chèche èd yon medyatè, antame pwosedi plent administratif fòmèl yo (plent nan Eta a), oswa yon seyans pwosesis dwa ann amoni ak pwosedi pou rezoud konfli yo ki etabli nan 34 CFR §§303.430–303.438.

Konsantman Anvan Pataj oswa Itilizasyon Enfòmasyon (§303.414)
Nou dwe gen konsantman paran yo anvan n pataje yon enfòmasyon pèsonèl ki ka idantifye yon moun (PII) bay nenpòt moun ki pa yon reprezantan ki otorize, ofisyèl, oswa anplwaye nan ajans k ap patisipe yo ki rasanble, konsève oswa itilize enfòmasyon sa yo ann amoni ak IDEA, Pati C oswa pou nenpòt objektif apa objektif ki ann amoni ak egzijans IDEA, Pati C yo. Sepandan, gen ka kote n ka pataje yon enfòmasyon san konsantman paran yo, ann amoni ak dispozisyon konfidansyalite ki gen nan IDEA, Pati C yo ak Lwa sou Dwa Edikasyon ak Vi Prive Fanmi an (FERPA).

Si dosye entèvansyon pou timoun piti timoun nan gen enfòmasyon pèsonèl ki ka idantifye l, nou pap pataje yo si paran an pa fè konnen alekri li bay konsantman l pou sa, sof si lwa Federal oswa lwa ki anplas nan Eta a ta pèmèt sa (pa egzanp: ijans anrapò ak sante ak sekirite, aktivite sipèvizyon ak kontwòl otorite nan Eta a oswa ajans federal ap fè), oubyen nan kad yon asiyasyon oswa yon òdonans legal ki soti nan yon tribinal.
 
Ann akò ak egzijans 34 CFR §303.209(b) yo, Divizyon Entèvansyon pou Timoun Piti a dwe fè Òganizasyon Edikasyon Lokal la (LEA) ak Òganizasyon Edikasyon Eta a (SEA) konnen, lè yon timoun k ap resevwa sèvis entèvansyon pou timoun piti kapab kalifye pou sèvis preskolè yo selon Pati B nan IDEA a, amwenske paran an chwazi pa pèmèt yo pataje enfòmasyon an. Enfòmasyon yo ka bay LEA a ka limite sèlman ak:
· non timoun nan
· dat nesans timoun nan
· non paran an ak enfòmasyon pou kontakte l

Ajans ki Antèt la dwe bay prensip ak pwosedi pou n itilize lè yon paran refize bay konsantman l ann amoni ak seksyon sa (tankou yon reyinyon pou esplike paran yo ki jan refize yo refize bay konsantman yo a afekte kalifikasyon pitit yo a pou l resevwa yon seri sèvis ann amoni ak pati sa a), depi pwosedi sa yo pa anpeche oswa limite dwa yon paran genyen pou l refize bay konsantman l, jan § 303.420 prevwa sa.
Garanti (§303.415)
Chak ajans k ap patisipe dwe: 
· pwoteje konfidansyalite enfòmasyon pèsonèl ki ka idantifye yon moun nan tout etap sa yo: rasanble, konsève, itilize, stoke, pataje epi detwi enfòmasyon yo.
· Asiyen responsablite bay manm pèsonèl la pou garanti konfidansyalite nenpòt enfòmasyon pèsonèl ki ka idantifye yon moun.
· Asire fòmasyon oswa enstriksyon manm pèsonèl la sou prensip ak pwosedi ki anplas nan Eta a ann amoni ak IDEA, pati C, Seksyon E §§ 303.401 - 303.417 avèk Lwa sou Dwa Edikasyon ak Vi Prive Fanmi (FERPA) (34 CFR pati 99).
· Konsève yon lis ajou ki gen non ak pozisyon moun ki anplwaye nan ajans lan ki kapab gen aksè ak enfòmasyon pèsonèl ki ka idantifye yon moun yo

Destriksyon Enfòmasyon (§303.416)
Ajans k ap patisipe a dwe fè paran yo konnen lè yo sispann bezwen enfòmasyon pèsonèl ki ka idantifye yon moun yo te rasanble, konsève oswa itilize ann amoni ak pati sa a pou bay timoun nan yon seri sèvis ann akò ak Pati C Lwa a, dispozisyon GEPA yo nan 20 U.S.C. 1232f; Regleman Administratif Jeneral Depatman Edikasyon an (EDGAR), 34 CFR pati 76; ak 2 CFR, pati 200, jan sa adopte nan 2 CFR pati 3474.
Yo dwe detwi enfòmasyon yo sou demann paran yo. Sepandan, yo ka konsève yon dosye pèmanan ki gen non timoun nan, dat nesans li, enfòmasyon pou kontakte paran l (sa gen ladan l adrès ak nimewo telefòn), non kowòdonatè sèvis la (yo) ak founisè EIS la (yo), ak enfòmasyon sou depa timoun nan (sa gen ladan l ane ak laj li t ale, ak nenpòt pwogram li antre ladan l lè l ale) san okenn limit sou kantite tan. 

Nan Massachusetts, founisè sèvis entèvansyon pou timoun piti yo ka kenbe kèk dosye pou yon peryòd jiska sèt ane apre timoun nan fin soti nan sèvis entèvansyon pou timoun piti yo, amwenske paran l ta mande pi bonè pou yo detwi enfòmasyon pèsonèl ki idantifye timoun nan lè yo pa bezwen enfòmasyon sa yo ankò.

Aplikasyon (§303.417)
Divizyon Entèvansyon pou Timoun Piti a, antanke Ajans ki Antèt, dapre 34 CFR §303.120 asire tout ajans k ap patisipe yo ak founisè sèvis entèvansyon pou timoun piti yo suiv prensip ak pwosedi yo, sa gen ladan l sanksyon ak dwa pou depoze plent ann amoni ak §§ 303.432 jiska 303.434, Eta a itilize pou asire l prensip ak pwosedi li yo, ki ann amoni ak §§ 303.401 jiska 303.417, e yo respekte egzijans IDEA, Pati C yo ak regleman ki gen nan pati sa a.

Konsantman Paran (§303.420)
Divizyon Entèvansyon pou Timoun Piti a asire l yo gen konsantman paran yo anvan:
· tout evalyasyon k ap fèt sou yon timoun ann amoni ak § 303.321
· yo bay timoun nan sèvis entèvansyon pou timoun piti yo ann akò ak IDEA, Pati C
· yo itilize swen oswa asirans piblik, oubyen asirans prive (san wete MassHealth) § 303.520
· pataj enfòmasyon pèsonèl ki ka idantifye moun yo fèt ann amoni ak § 303.414

Si yon paran pa bay konsantman l, Divizyon Entèvansyon pou Timoun Piti a ap fè efò ki rezonab pou l asire l paran an:
· byen konprann nèt ki sa evalyasyon timoun nan ye oswa ki sèvis entèvansyon ki t ap disponib pou timoun nan
· konprann timoun nan pap kapab resevwa evalyasyon an oswa sèvis entèvansyon an, amwenske paran an bay konsantman l

Divizyon Entèvansyon pou Timoun Piti a asire l pwosedi ki gen rapò ak seyans pwosesis dwa IDEA, Pati C yo pa sèvi pou konteste refize yon paran refize bay konsantman ki nesesè a. Paran yon tibebe oswa yon timoun ki gen yon andikap:
· detèmine si yo menm, tibebe oswa timoun piti ki gen andikap la, oubyen lòt manm fanmi yo ap aksepte oswa refize nenpòt sèvis entèvansyon pou timoun piti nan pati sa a nenpòt ki lè
· ka refize yon sèvis apre yo te fin aksepte l anvan sa, san sa pa afekte lòt sèvis entèvansyon pou timoun piti ki ann akò ak pati sa a.

[bookmark: _Hlk229480001]Avi Alekri Davans ak Avi sou Garanti Pwosedi (§303.421)
Yo dwe bay paran yo avi alekri davans, nan yon delè ki rezonab anvan Ajans ki Antèt la oubyen yon founisè EIS pwopoze oswa l refize swa lanse swa modifye idantifikasyon, evalyasyon oubyen plasman tibebe oswa timoun piti yo a, oubyen swa lanse swa modifye dispozisyon sèvis entèvansyon pou timoun piti a pou tibebe oswa timoun piti ki gen andikap la, ak dispozisyon pou fanmi timoun sa a (§303.421(a)).

Sa Avi a Gen Ladan l
Avi a dwe gen ase detay pou enfòme paran yo konsènan: 
1. aksyon ki pwopoze oswa refize a; 
2. rezon ki jistifye aksyon an; epi 
3. tout garanti pwosedi ki disponib dapre IDEA, Pati C, Seksyon E, sa gen ladan l yon deskripsyon medyasyon selon § 303.431, fason pou ranpli yon plent administratif fòmèl (nan Eta a) selon §§ 303.432 jiska 303.434, ak plent pou seyans pwosesis dwa ann amoni ak Pati C a, jan sa prevwa nan § 303.430(d), ak nenpòt delè ki aplikab nan kad pwosedi sa yo.

Lang Natif Natal
Avi a dwe ekri nan lang piblik jeneral la konprann; e yo dwe bay li nan lang natif natal paran an, jan sa defini nan § 303.25, oswa nan nenpòt lòt mòd kominikasyon paran an itilize, amwenske l vrèman pa posib pou fè sa. Si lang natif natak la oswa lòt mòd kominikasyon paran an pa yon lang ekri, ajans piblik la oswa founisè EIS yo deziyen pou sa a dwe suiv etap ki nesesè pou asire l yo tradui avi a aloral oswa pa lòt mwayen pou paran an nan lang natif natal li oswa lòt mòd kominikasyon paran an itilize; paran an konprann avi a; epi gen prèv ekri ki montre yo ranpli egzijans ki gen nan paragraf sa a.
Paran Ranplasan (§303.422)
Chak Ajans ki Antèt oswa lòt ajans piblik dwe asire l dwa timoun ki konsène a pwoteje lè pa gen okenn paran (jan sa defini nan § 303.27) nou ka idantifye, Ajans ki Antèt la oswa lòt ajans piblik fè efò ki rezonab men yo pa ka jwenn yon paran, oubyen timoun nan se yon timoun ki sou kont Leta selon lwa ki anplas nan Eta a.

Devwa Ajans ki Antèt la, oswa lòt ajans piblik, gen ladan l asiyen yon moun pou l aji antanke ranplasan pou paran an. Pwosesis asiyasyon sa a dwe gen yon metòd pou detèmine si yon timoun bezwen yon paran ranplasan, epi asiyen yon paran ranplasan pou timoun nan.

Pou timoun ki sou kont Leta oswa timoun yo plase nan swen adoptif, Ajans ki Antèt la dwe kontakte ajans piblik ki te asiyen pou pran swen timoun nan. Nan ka yon timoun ki sou kont Leta, olye se Ajans ki Antèt la k ap asiyen paran ranplasan an, se kapab jij k ap trete ka timoun nan ki nome paran sa a, depi paran ranplasan an:
· pa yon anplwaye Ajans ki Antèt la oswa nenpòt lòt ajans piblik oswa founisè EIS ki bay sèvis entèvansyon pou timoun piti, edikasyon, swen, oswa lòt sèvis pou timoun nan oubyen nenpòt manm fanmi l
· pa gen okenn enterè pèsonèl oswa pwofesyonèl ki an konfli ak enterè timoun l ap reprezante a
· gen konesans ak kapasite k ap pèmèt li byen reprezante timoun nan

Yon moun ki kalifye yon lòt fason pou l yon paran ranplasan se pa yon anplwaye ajans lan tou senpleman akoz ajans lan peye l pou l sèvi kòm paran ranplasan. Paran ranplasan an gen menm dwa ak yon paran pou tout objektif ki defini nan IDEA, Pati C. Ajans ki Antèt la dwe fè efò ki rezonab pou l asire l asiyasyon yon paran ranplasan pa pran plis pase 30 pou l fèt apre ajans piblik la detèmine timoun nan ap bezwen yon paran ranplasan.

Divès Opsyon pou Rezoud Konfli nan Massachusetts (§303.430)
Divizyon Entèvansyon pou Timoun Piti a mete plizyè opsyon disponib pou rezoud konfli, e sa gen ladan l pwosedi ki ekri pou rezoud plent administratif atan atravè medyasyon, plent nan nivo Eta a, ak pwosedi ki gen seyans pwosesis dwa. 
· Medyasyon disponib pou diferan pati ki nan yon konfli sou nenpòt dosye ki antre nan kad IDEA, Pati C, e li dwe koresponn ak kondisyon ki nan § 303.431. 
· Pwosedi Plent Administratif Fòmèl (plent nan Eta a) rezoud plent nenpòt pati te depoze anrapò ak nenpòt vyolasyon IDEA, Pati C oswa prensip fonksyònman Eta a ki ann amoni ak egzijans ki gen nan §§ 303.432 jiska 303.434. 
· Seyans pwosesis dwa a sèvi pou rezoud plent ki gen rapò ak yon timoun an patikilye pou nenpòt ka ki idantifye nan § 303.421(a). Eta a adopte pwosedi seyans IDEA, Pati C yo nan §§ 303.435 jiska 303.438; ansanm ak yon mwayen pou depoze yon plent ki enplike pwosesis dwa pou nenpòt pwen ki nan § 303.421(a).

Pandan peryòd  nenpòt pwosedi ki gen rapò ak yon plent ki gen pwosesis dwa, yon tibebe oswa yon timoun piti ki gen yon andikap dwe kontinye resevwa sèvis entèvansyon ki apwopriye pou timoun piti yo nan kad IFSP te idantifye e paran yo te bay konsantman pou li a, amwenske Divizyon Entèvansyon pou Timoun Piti ansanm ak paran  timoun nan ta dakò otreman. Si plent ki gen pwosesis dwa a konsène aplikasyon pou yon premye sèvis ki ann amoni ak IDEA, Pati C, timoun nan dwe resevwa sèvis sa yo ki pa enplike nan konfli a. Opsyon sa yo disponib pou fanmi yo gratis.

Medyasyon (§303.431)
Divizyon Entèvansyon pou Timoun Piti a, antanke Ajans ki Antèt la pou Massachusetts, Pati C, adopte pwosedi Medyasyon yo ann amoni ak 34 CFR 303.431 pou pèmèt pati yo rezoud konfli ki konsènen nenpòt dosye ki gen rapò ak Pati C nan Lwa sou Edikasyon pou Moun ki Andikape a (IDEA) nenpòt ki lè, sa gen ladan l anvan yo depoze yon plent k ap gen pwosesis dwa.
 
Divizyon Entèvansyon pou Timoun Piti a fè aranjman pou seyans medyasyon yo atravè yon akò ant ajans avèk Divizyon Apèl nan Lwa Administratif (DALA), Biwo Apèl Edikasyon Espesyal (BSEA). Divizyon Entèvansyon pou Timoun Piti a kenbe responsablite pou l asire l medyasyon yo fèt ann amoni ak IDEA, Pati C avèk 34 CFR 303.431. Itilizasyon yon akò ant ajans pa transfere otorite legal DPH la, responsablite li pou garanti pwosedi yo, oswa delè Pati C a fikse yo.  

Pwosedi yo bay garanti pwosesis medyasyon an:
· volontè pou tout pati ki konsène yo;
· pa sèvi pou refize oswa retade dwa yon paran genyen pou l mande yon seyans pwosesis dwa, oswa pou refize okenn lòt dwa yo genyen dapre IDEA, Pati C
· fèt pa mwayen yon medyatè kalifye ki pa nan patipri, e ki fòme pou l dirije medyasyon ki efikas

Divizyon Entèvansyon pou Timoun Piti a 
· konsève yon lis moun ki se medyatè kalifye e ki byen konnen lwa ak regleman ki  gen rapò ak dispozisyon entèvansyon pou timoun piti 
· asire l yo chwazi medyatè yo o aza, pa woulman, oswa lòt mwayen ki san patipri
· kouvri depans medyasyon yo
· asire l chak sesyon ki gen nan pwosesis medyasyon an pwograme atan e l ap fèt yon kote k ap bon pou tout pati ki enplike nan konfli a

Si pati ki enplike yo rezoud yon konfli grasa yon pwosesis medyasyon, pati yo dwe siyen yon akò legal ki presize fason konfli a rezoud e k ap fè konnen tout konvèsasyon ki te fèt pandan pwosesis medyasyon an ap rete konfidansyèl e yo pa gen dwa itilize yo kòm prèv nan okenn lòt seyans pwosesis dwa oswa pwosedi sivil annapre. Ni paran an, ni reprezantan ki gen otorite pou angaje Ajans ki Antèt la ap siyen akò a.

Yon akò medyasyon ki ekri e ki siyen gen fòs legal e yo ka egzekite l nan nenpòt tribinal nan Eta a ki gen jiridiksyon ki konpetan pou sa oswa nan yon tribinal distri Ozetazini. Konvèsasyon ki fèt pandan pwosesis medyasyon an dwe rete konfidansyèl e nou pa gen dwa itilize yo kòm prèv nan okenn lòt seyans pwosesis dwa oswa pwosedi sivil annapre nan okenn tribinal Federal oswa tribinal nan yon Eta ki jwenn èd nan kad pati sa a. Yon moun ki sèvi kòm yon medyatè nan pati sa dwe san patipri. Sa vle di li pa dwe
· yon anplwaye nan Divizyon Entèvansyon pou Timoun Piti oswa yon founisè EIS ki enplike nan bay sèvis entèvansyon pou timoun piti oubyen lòt sèvis pou timoun nan
· gen yon enterè pèsonèl oswa pwofesyonèl ki an konfli ak sans jistis moun nan.
· yon moun yo konsidere kòm yon anplwaye nan Ajans ki Antèt la oswa yon founisè sèvis entèvansyon pou timoun piti tou senpleman paske ajans lan oswa founisè a peye l pou l sèvi kòm medyatè
Adopsyon Pwosedi Plent nan Eta a (§ 303.432)
Divizyon Entèvansyon pou Timoun Piti, antanke Ajans ki Antèt pou Massachusetts, Pati C, adopte pwosedi ekri pou:
· rezoud nenpòt plent, san wete plent yon òganizasyon oswa yon moun ki soti nan yon lòt Eta depoze, depi plent lan ranpli kondisyon ki nan § 303.434. Li pèmèt plent lan depoze dirèkteman ak Divizyon Entèvansyon pou Timoun Piti a
· gaye pwosedi ki nan §§ 303.432 jiska 303.434 yo bay paran ak lòt moun ki enterese, sa gen ladan l sant fòmasyon ak enfòmasyon pou paran, ajans Pwoteksyon ak Defans (P&A), ak lòt antite ki apwopriye, pwosedi ki ann amoni ak §§ 303.432 jiska 303.434.
Nan kad suivi pou rezoud yon plent kote Divizyon Entèvansyon pou Timoun Piti a remake yo pa t bay sèvis ki apwopriye yo, nan kad otorite sipèvizyon jeneral li, ann amoni ak IDEA, Pati C, li dwe adrese mankman pou bay sèvis ki apwopriye yo, sa gen ladan l aksyon ki apwopriye pou pote koreksyon pou fè fas ak bezwen tibebe oswa timoun piti ki gen andikap la, li menm ki se motif plent lan, e pou fè fas ak bezwen fanmi l (tankou sèvis konpansasyon oswa ranbousman finansye) e pou fè fas ak dispozisyon pou bay sèvis alavni pou tout tibebe oswa timoun piti ki gen andikap nan fanmi yo.
Pwosedi Minimòm pou Plent Eta a (§ 303.433)
Chak Ajans ki Antèt dwe ajoute yon delè 60 jou nan pwosedi plent li apre depozisyon yon plent fin fèt ann amoni ak § 303.434 pou:
· fè yon ankèt endepandan souplas, si Ajans ki Antèt la detèmine ankèt la nesesè
· bay moun ki depoze plent lan opòtinite pou l voye plis enfòmasyon, kit se aloral, kit se alekri, konsènan akizasyon ki nan plent lan
· bay Divizyon Entèvansyon pou Timoun Piti a, ajans piblik la, oswa founisè EIS la opòtinite pou l reponn plent lan, sa gen ladan l yon pwopozisyon pou rezoud plent lan
· bay yon opòtinite pou yon paran ki te depoze plent lan ak Divizyon Entèvansyon pou Timoun Piti a, ajans piblik la, oswa founisè EIS la patisipe volontèman nan medyasyon an, ann amoni ak §§ 303.430(b) ak 303.431
· egzamine tout enfòmasyon ki gen rapò ak plent lan epi pran detèmine yon fason endepandan si Divizyon Entèvansyon pou Timoun Piti a, ajans piblik la, oswa founisè EIS la vyole yon egzijans ki nan IDEA, Pati C oswa Standa Fonksyònman Massachusetts yo
· soti yon desizyon ekri pou moun ki depoze plent lan ki adrese chak akizasyon nan plent lan e ki gen konklizyon ak konsta sou reyalite yo; ansanm ak rezon ki jistifye desizyon final Divizyon Entèvansyon pou Timoun Piti a.

Epitou, pwosedi Divizyon Entèvansyon pou Timoun Piti yo dwe pèmèt yon pwolongasyon delè sèlman si gen sitiyasyon eksepsyonèl ki gen rapò ak yon plent an patikilye epi paran an (oswa moun oubyen òganizasyon an) avèk Divizyon Entèvansyon pou Timoun Piti a, ajans piblik oswa founisè EIS ki enplike a dakò pwolonje delè a pou l patisipe nan medyasyon an

Divizyon Entèvansyon pou Timoun Piti a dwe asire l pwosedi yo pèmèt yon aplikasyon efikas desizyon final Ajans ki Antèt la, si sa nesesè, sa ki gen ladan l:
· aktivite èd teknik
· negosyasyon
· aksyon koreksyon pou asire l tout bagay anfòm
Si Divizyon Entèvansyon pou Timoun Piti resevwa yon plent alekri ki tou konsène yon seyans pwosesis dwa oswa ki gen plizyè pwoblèm e youn oswa plizyè ladan yo fè pati seyans sa a, Divizyon Entèvansyon pou Timoun piti a dwe ekate nenpòt pòsyon nan plent lan ki deja ap trete nan seyans pwosesis dwa a jiskaske seyans lan fini. Sepandan, nenpòt pwoblèm nan plent lan ki pa fè pati seyans pwosesis dwa a, yo dwe rezoud li ann amoni ak delè a ak pwosedi ki te deja defini yo. Si vin gen pwoblèm nan yon plent yo te depoze ann amoni ak seksyon sa a, e gen desizyon ki te deja pran konsènan pwoblèm nan nan yon seyans pwosesis dwa ki enplike menm pati ki konsène yo, desizyon seyans pwosesis dwa a ap aplikab pou pwoblèm sa a, e Divizyon Entèvansyon pou Timoun Piti a dwe fè moun ki te depoze plent lan konn sa
Yon plent ki gen akizasyon sou Ajans ki Antèt la, ajans piblik la oswa founisè EIS la poutèt li pa ta aplike desizyon ki te soti nan yon seyans pwosesis dwa, Ajans ki Antèt la dwe rezoud li.
Fason pou Depoze yon Plent (§ 303.434)
Yon òganizasyson oswa yon moun ka ranpli yon plent alekri, li siyen l epi l depoze l ann amoni ak pwosedi ki dekri nan §§ 303.432 ak 303.433 yo.
Men kèk bagay plent lan dwe gen ladan l:
· yon deklarasyon ki montre Ajans ki Antèt la, ajans piblik la oswa founisè EIS la te vyole yo egzijans ki nan pati C Lwa a
· enfòmasyon reyèl ki sèvi kòm baz pou deklarasyon an
· siyati ak kontak moun ki depoze plent lan
· si akizasyon vyolasyon an gen rapò ak tèl timoun an patikilye
· non ak adrès kay kote timoun nan rete
· non founisè EIS k ap sèvi timoun nan
· yon deskripsyon sou kalite pwoblèm timoun nan, sa ki gen ladan l enfòmasyon reyèl ki konsènan pwoblèm nan
· yon pwopozisyon pou rezoud pwoblèm nan, ann amoni ak sa pati ki enplike yo konnen e ann amoni ak disponiblite yo nan moman plent lan depoze
Akizasyon ki nan plent lan dwe konsène yon vyolasyon ki te fèt nan espas ennan pou pi plis anvan dat plent lan depoze a. Moun/antite ki depoze plent lan dwe transfere yon kopi plent lan bay ajans piblik oswa founisè EIS k ap sèvi timoun nan nan menm moman moun nan/antite a depoze plent lan bay Divizyon Entèvansyon pou Timoun Piti a. 
Seyans Pwosesis Dwa (§§303.435-303.438)
Divizyon Entèvansyon pou Timoun Piti adopte pwosedi Seyans Pwosesis Dwa ki nan Pati C yo ann amoni ak 34 CFR 303.435-303.438 (seksyon 639  nan Lwa sou Edikasyon pou Moun ki Andikape a (IDEA) pou rezoud dezakò ki gen rapò ak tèl timoun an patikilye pou nenpòt dosye ki idantifye nan 34 CFR § 303.421 (a).

Divizyon Entèvansyon pou Timoun Piti a fè aranjman pou dirije seyans pwosesis dwa yo atravè yon akò ant ajans avèk Divizyon Apèl nan Lwa Administratif (DALA) ak Biwo Apèl Edikasyon Espesyal la (BSEA). Divizyon Entèvansyon pou Timoun Piti a kenbe responsablite pou l asire l seyans pwosesis dwa yo fèt ann amoni ak IDEA, Pati C avèk 34 CFR 303.435-303.438.
Nominasyon yon Ofisye Seyans Pwosesis Dwa ki Endepandan (§303.435)
Lè gen yon plent pou pwosesis dwa ki depoze ann amoni ak § 303.430(d), yo dwe nome yon ofisye seyans pwosesis dwa pou aplike pwosesis pou rezoud plent ki nan seksyon sa a. Moun sa a dwe:
· gen konesans sou dispozisyon ki nan pati sa a, bezwen tibebe oswa moun piti ki gen andikap yo ansanm ak fanmi yo, epi sèvis entèvansyon ki disponib pou yo
· koute prezantasyon pwennvi ki gen rapò ak plent pwosesis dwa a
· egzamine tout enfòmasyon ki gen rapò ak pwoblèm yo
· chèche rezoud plent pwosesis dwa a atan
· bay yon dosye sou pwosedi yo, sa ki gen ladan l yon desizyon alekri


Ki sa Endepandan (Enpasyal/San patipri) vle di
Endepandan vle di ofisye seyans pwosesis dwa ki nome pou aplike seyans pwosesis dwa a ann amoni ak IDEA, Pati C a:
· pa yon anplwaye Divizyon Entèvansyon pou Timoun Piti a (Ajans ki Antèt la) oswa yon founisè EIS ki enplike nan dispozisyon pou bay sèvis entèvansyon pou timoun piti oubyen pou pran swen timoun nan
· pa gen yon enterè pèsonèl oswa pwofesyonèl ki ka an konfli ak sans jistis li nan aplikasyon pwosesis la
· pa anplwaye nan yon ajans tou senpleman akoz ajans lan peye l pou l aplike seyans pwosesis dwa a oswa pwosesis medyasyon yo ann akò ak pati sa a

Dwa Paran yo nan Pwosedi Seyans  Pwosesis Dwa yo (§ 303.436)
Divizyon Entèvansyon pou Timoun Piti a asire l paran yon timoun yo fè referans avè l nan Pati C a gen dwa ki nesesè pandan seyans pwosesis dwa k ap fèt ann amoni ak § 303.430(d) yo. Nenpòt paran ki enplike nan yon seyans pwosesis dwa gen dwa:
· pou yon avoka ki gen konesans oswa fòmasyon espesyal anrapò ak sèvis entèvansyon pou tibebe oswa timoun piti ki gen andikap akonpaye l epi konseye l
· pou l prezante prèv, konfwonte, kontredi, epi mande prezans temwen
· opoze ak prezantasyon nenpòt prèv nan seyans lan si se prèv yo pa t pataje ak paran an omwen senk jou anvan seyans lan
· resevwa gratis yon transkripsyon konplè tout seyans lan alekri oswa sou fòma elektwonik
· resevwa gratis yon kopi alekri ki gen konsta sou enfòmasyon reyèl yo ak desizyon ki pran yo

Seyans ak Delè ki Apwopriye (§ 303.437)
Seyans pwosesis dwa ki ann akò ak IDEA, Pati C yo dwe fèt nan yon lè ak yon kote ki apwopriye nan yon nivo rezonab pou paran yo. Divizyon Entèvansyon pou Timoun Piti ap asire l seyans pwosesis dwa a fini nan espas 30 jou apre yon paran fin depoze plent pou pwosesis dwa a, e yo voye yon desizyon alekri bay chak pati ki konsène yo. Yon ofisye seyans ka bay kèk pwolongasyon delè si youn kèlkonk nan pati yo mande sa. 
Aksyon Sivil (§ 303.438)
Nenpòt pati ki santi li viktim akoz konklizyon oswa desizyon ki pran apre yon plent ki gen pwosesis dwa, li gen dwa pou l antame yon aksyon sivil nan yon tribinal nan Eta a oswa yon tribinal Federal, ann amoni ak seksyon 639(a)(1) Lwa a.

Kontak
Si gen kesyon konsènan dwa fanmi, prensip fonksyònman entèvansyon pou timoun piti oswa konsènan fason pou depoze yon plent, mande medyasyon, oswa seyans pwosesis dwa, kontakte Kowòdonatè Sèvis ou a, Direktè Pwogram nan, Divizyon Entèvansyon pou Timoun Piti a, oubyen chèche enfòmasyon sou sit Entènèt nou an (https://www.mass.gov/orgs/early-intervention-division). 


Early Intervention Division 
c/o Dispute Resolution
250 Washington Street, 5th Floor, 
Boston, MA 02108
Imel: EIDisputeResolution@mass.gov    
Fax: (857)-323-8350   
Telefòn: (508) 454-2007 
 
Dokiman sa a sèvi kòm Avi sou Garanti Pwosedi, ann amoni ak Lwa sou Edikasyon pou Moun ki Andikape (IDEA), Pati C (34 CFR §303.421). Mizajou: Jiyè 2026. Dokiman sa a anile epi ranpase tout vèsyon ki te la anvan l yo.

